भुटाननि हारिमुखौ मोनदांस’मोननाय (Tangible) आरो मोन्दांस’मोनि (Intangible) गुबैयै बे मोननै आयदायाव राननाय जायो। जायफोरखौ नुनो, दांनो हायो जेरै जं (सोरखारि फसंथान दुर्ग बाइदि), न’फोर, मठ मन्दिर, आरिमु आरो गोदोनि बायखोन्दा नेरसोनफोरखौ दोरोङारि मोन्दांस’मोन्नाय हारिमु बुंनाय जायो। गुबुनफारसे गोदोनिफ्राय सोलिबोनाय नेम खान्थि आरो जाथाइफोर जायफोर सानखांथियारि (Conceptual) एबा गुबै जायफोर मोन्दांस’मोनि महरनि जेरै गियान, सोलो, गोसोनि साननाय, फोथायनाय, मेथाइ, देंखो, नाइजाब, खुगा खुगा बाग्लायबोनाय खान्थि, फोरबो जायफोर जाफुंबाय थादों, जायफोरखौ रेबगनथिल’ (Record) खालामनो हायो नाथाय दांनानै मोना एबा साननायखौ फोरमायलायनो हाया बे थाखोनि हारिमुखौनो मोन्दांस’मोनिव दोरोङारि हारिमु (Intangible Heritage) बुंनाय जायो। जारिमिनारी महरै बुंनो थाङोब्ला भुटाननि मोन्दांस’मोननाय आरो मोन्दांस’मोनि हारिमुआ गुबैयै मोननै फुंखानिफ्राय सोमजिदों-गामियारी सुबुंमाहारि आरो मठ मन्दिर।